Ego Robertus de Laiei, prior Sancti Viventii Virgiacensis, notum facio tam presentibus quam futuris quod, laude et assensu totius conventus nostri, donavi et concessi sanctimonialibus de Loco Dei terram quam habemus a campo domine Baudie superius, scilicet charreriam que tendit ad Purriam usque ad finagium de Viler la Faie, ex alia parte usque ad finagium de Chivreio sicut pratum dividit, excepto campo qui est de subtus noerio. De terra vero ista domus Loci Dei reddet annuatim ecclesie Sancti Viventii X quartallos ad mensuram de Nuiz a tempore messium usque ad natale Domini, de blado cujus medietas erit de yvernagio, alia vero medietas erit de tramesagio, bladum tale reddetur quale crescet in ipsa terra. Predicte quoque sanctimoniales non poterunt terram istam alicui dare vel vendere sine assensu et voluntate prioris et monachorum Sancti Viventii. Testes sunt Hunbertus de Laeie Virgiacensis canonicus, Odo Viridis, Willermus li Borgoin milites, Petrus Virgiacensis prepositus, David maior, Girardus Jordane de Belna et Huo filius suus. De hoc autem negotio factȩ sunt due carte ejusdem tenoris, quarum unam habebit ecclesia Sancti Viventii consignatam sigillo Sancti Dionisii Virgiacensis, alteram vero cartam penes se tenebit domus Loci Dei roboratam sigillo Sancti Viventii et sigillo beati Dionisii Virgiacensis. Actum est istud anno verbi incarnati millesimo ducentesimo.